9. ΒΑΣΙΛΙΚΟΝ ΔΙΑΤΑΓΜΑ της 30 Ιαν./3 Φεβρ. 1939 Περί των προθηκών εμπορευμάτων εν τη περιφερεία της Διοικήσεως Πρωτευούσης. Έχοντες υπ’ όψιν τας διατάξεις της παρ. 2 του άρθρ. 9 του από 17 Ιουλ. 1923 Ν.Δ/τος «περί σχεδίων πόλεων κλπ.» ως ετροποποιήθη και συνεπληρώθη μεταγενεστέρως, της παρ. 3 του άρθρ. 2 του Α.Ν. 44 «περί συστάσεως Διοικήσεως Πρωτευούσης» και της παρ. 2 του άρθρ. 7 του Ν. 5367 «περί  εκτελέσεως Δημοσίων Έργων» και ιδόντες την υπ’ αριθ. 771/1938 σύμφωνον γνωμοδότησιν του Συμβουλίου Επικρατείας, προτάσει του Ημετέρου Υπουργού–Διοικητού Πρωτευούσης, απεφασίσαμεν και διατάσσομεν: Άρθρον μόνον.-1.Κατά παρέκκλισιν των διατάξεων της παρ. 2 του άρθρ. 109 του Γενικού Οικοδομικού Κανονισμού του Κράτους δύναται να επιτρέπηται η ανάρτησις καλλιτεχνικών προθηκών εμπορευμάτων κλπ. εφ’ όσον εκ τούτων δεν παραβλάπτεται η αισθητική, η προεξοχή δε αυτών από της οικοδομικής γραμμής δεν είναι μείζων των πέντε εκατοστών του μέτρου (0,05) και πάντως μετά γνώμην της Αρχιτεκτονικής Επιτροπής. 2.Αι διατάξεις του παρόντος ισχύουσι μόνο δια τας πόλεις και κώμας και τους συνοικισμούς τους υπαγομένους εις την δικαιοδοσίαν της Διοικήσεως της Πρωτευούσης. Εις τον αυτόν Υπουργόν ανατίθεται η δημοσίευσις και εκτέλεσις του παρόντος. 